ଛତ୍ରପୁର, ୨୩।୦୩ଃ ଆଜି ଗଞ୍ଜାମ ଜିଲ୍ଲାପାଳ ଶ୍ରୀ ବିଜୟ ଅମୃତା କୁଲାଙ୍ଗେଙ୍କ ଅଧ୍ୟକ୍ଷତାରେ ଜିଲ୍ଲାପାଳଙ୍କ ସମ୍ମିଳନୀ କକ୍ଷରେ ଏକ ସାମ୍ବାଦିକ ସମ୍ମିଳନୀ ଅନୁଷ୍ଠିତ ହୋଇଯାଇଛି । ଏଥିରେ ଅତିରିକ୍ତ ଜିଲ୍ଲାପାଳ (ସାଧାରଣ) ଶ୍ରୀ କବିନ୍ଦ୍ର କୁମାର ସାହୁ, ଅତିରିକ୍ତ ଜିଲ୍ଲାପାଳ (ରାଜସ୍ୱ) ଶ୍ରୀ ଲକ୍ଷ୍ମୀକାନ୍ତ ସେଠୀ, ଡେପୁଟି କଲେକ୍ଟର (ନିର୍ବାଚନ) ଡଃ ବିଜୟାନନ୍ଦ ସେଠୀ ଓ ଅନ୍ୟାନ୍ୟ ଅଧିକାରୀମାନେ ଉପସ୍ଥିତ ଥିଲେ । ଜିଲ୍ଲାପାଳ ସୂଚନା ଦେଇଥିଲେଯେ, ଜିଲ୍ଲାର ପ୍ରତ୍ୟେକ ବିଧାନସଭା କ୍ଷେତ୍ରରେ ଗୋଟିଏ ଲେଖାଏଁ, ଏହିପରି ୧୩ଟି ପିଂକ ବୂଥ ରହିବ, ଯାହାକୁ କେବଳ ମହିଳା ପୋଲିଂ ଅଧିକାରୀମାନେ ପରିଚାଳନା କରିବେ । ଏଥିପାଇଁ ମହିଳା ପୋଲିଂ ଅଧିକାରୀମାନଙ୍କୁ ପ୍ରଶିକ୍ଷଣ ଦିଆଯାଇସରିଛି। ଏଥି ସହିତ ୧୧ଟି ମଡେଲ ବୁଥର ମଧ୍ୟ ବ୍ୟବସ୍ଥା ରହିଛି । ଏହି ମଡେଲ ବୁଥ ଗୁଡିକରେ ଭୋଟରମାନଙ୍କୁ ସ୍ବତନ୍ତ୍ରଭାବେ ସ୍ବାଗତ କରାଯିବ । ଜିଲ୍ଲାରେ ଥିବା ୪,୮୮,୪୬ ଦିବ୍ୟାଙ୍ଗ ଭୋଟରମାନଙ୍କୁ ସେମାନକୁ ଘରୁ ପୋଲିଂ ବୁଥ ପର୍ଯ୍ୟନ୍ତ ନେବା ଆଣିବାର ବ୍ୟବସ୍ଥା କରାଯିବ । ସଂଯୋଜକମାନେ ଏହାର ସୁବ୍ୟବସ୍ଥା କରିବେ ।
ଜିଲ୍ଲା ଅଫିସର କନ୍ଟ୍ରୋଲ ରୁମରେ ଦିବାରାତ୍ର ଭୋଟର ହେଲ୍ପ ଲାଇନ କାର୍ଯ୍ୟ କରୁଛି। ୧୯୫୦ ଡାୟଲ କରି ଭୋଟରମାନେ ସାହାଯ୍ୟ ଗ୍ରହଣ କରିପାରିବେ ଓ ଅଭିଯୋଗ ମଧ୍ୟ କରିପାରିବେ । ପ୍ରତ୍ୟେକ ବୁଥରେ ଗୋଟିଏ ଭୋଟର ହେଲ୍ପ ଡେସ୍କର ବ୍ୟବସ୍ଥା ରହିଛି ଯେଉଁଠି ବରିଷ୍ଠ ନାଗରିକ, ଦିବ୍ୟାଙ୍ଗ ଭୋଟର ଓ ଦୁର୍ବଳ ଭୋଟରମାନଙ୍କୁ ସାହାଯ୍ୟ କରିବାପାଇଁ ନିରପେକ୍ଷ ସ୍ବେଚ୍ଛାସେବୀ ନିଯୋଜିତ ରହିବେ ।
ସମସ୍ତ ୩୦୬୩ ବୁଥଗୁଡିକୁ ରାମ୍ପ, ପାଇଖାନା, ପିଇବାପାଣି, ବିଜୁଳି ଭଳି ନିଶ୍ଚିତ ସର୍ବନିମ୍ନ ବ୍ୟବସ୍ଥା କରାଯାଇଛି । ଗ୍ରୀଷ୍ମ ପ୍ରବାହ ଓ ଅଂଶୁଘାତ ଭଳି ଘଟଣାକୁ ଦୃଷ୍ଟିରେ ରଖି ବୁଥଗୁଡିକରେ ମଧ୍ୟ ପ୍ରାକ୍ ପ୍ରସ୍ତୁତି କରାଯିବ । ବୁଥଗୁଡିକରେ ଆବଶ୍ୟକ ଔଷଧ, ଓଆରଏସ ପାକେଟ ମହଜୁଦ ରହିବ। ତ୍ବରିତ ଡାକ୍ତର ଦଳ ଏଭଳି ଘଟଣାର ମୁକାବିଲା ପାଇଁ ସଦା ପ୍ରସ୍ତୁତ ରହିବେ । ଚଳିତ ମାସ ୨୩ ତାରିଖରୁ ୨୭ ତାରିଖ ପର୍ଯ୍ୟନ୍ତ ପ୍ରିଜାଇଡିଂ ଅଫିସର ଓ ଫାଷ୍ଟ ପୋଲିଂ ଅଫିସର ମାନଙ୍କର ଦ୍ବିତୀୟ ପର୍ଯ୍ୟାୟ ନିର୍ବାଚନ ପ୍ରଶିକ୍ଷଣ କାର୍ଯ୍ୟକ୍ରମର ଆୟୋଜନ କରାଯାଇଛି। ଏଥିରେ ୧୦୯ଜଣ ମାଷ୍ଟର ଟ୍ରେନର, ୭୨୦୦ଜଣ ପୋଲିଂ ଅଫିସରଙ୍କୁ ପ୍ରଶିକ୍ଷଣ ଦିଆଯିବାର ବ୍ୟବସ୍ଥା ରହିଛି ।
ନିର୍ବାଚନ ଖର୍ଚ ନିରୀକ୍ଷଣ କରିବାପାଇଁ ୫ଜଣ ଏକ୍ସପେଣ୍ଡିଚର ଅବ୍ଜେର୍ବର ଜିଲ୍ଲାରେ ପହଞ୍ଚି ସାରିଛନ୍ତି । ସେମାନଙ୍କ ସହ ୧୩ଜଣ ଆସିଷ୍ଟାଣ୍ଟ ଏକ୍ସପେଣ୍ଡିଚର ଅବ୍ଜେର୍ବର, ୧୩ଟି ଏକାଉନ୍ଟିଂ ଟିମ, ୩୯ଟି ଫ୍ଲାଇଙ୍ଗ ସ୍କ୍ୱାଡ ଟିମ, ୩୯ଟି ଷ୍ଟାଟିକ ସର୍ବେଲାନ୍ସ ଟିମ, ୩୯ଟି ଭିଡିଓ ସର୍ବେଲାନ୍ସ ଟିମ, ୧୩ଟି ବିଡିଓ ଭିୟୁରଙ୍ଗ ଟିମ ନିଯୋଜିତ ହୋଇଛନ୍ତି । ଜିଲ୍ଲାପାଳଙ୍କ ସୂଚନା ଅନୁଯାୟୀ ଜିଲ୍ଲାରେ ବ୍ୟାପକ ଅବକାରୀ ଚଢାଉ ଜାରି ରହିଛି । ଆଗାମୀ ଦିନରେ ଚଢାଉକୁ ଜୋର୍ଦାର କରାଯିବ ବୋଲି ଜିଲ୍ଲାପାଳ ସୂଚନା ଦେଇଥିଲେ ।
